Πρωκτολόγος είναι ο γιατρός που έχει εξειδίκευση στη διάγνωση και αντιμετώπιση των παθήσεων του πρωκτού.
Ο πρωκτός είναι μία περιοχή του σώματος με ιδιαίτερη πολυπλοκότητα, τόσο κατασκευαστική όσο και λειτουργική. Έτσι, ο πρωκτολόγος απαιτείται να εκπαιδεύεται διεξοδικά πάνω στο αντικείμενο της πρωκτολογίας τόσο σε θεωρητικό, όσο και σε πρακτικό επίπεδο. Επίσης κρίνεται απαραίτητη η συνεχής ενημέρωση του πρωκτολόγου σε σεμινάρια και συνέδρια καθώς η επιστήμη της πρωκτολογίας συνεχώς εξελίσσεται, με νέες θεραπείες και χειρουργικές τεχνικές να αναδύονται συνεχώς στο προσκήνιο της ιατρικής πρακτικής.
Ο πρωκτολόγος, όπως προαναφέρθηκε, ασχολείται με την περιοχή του πρωκτού. Ο πρωκτός είναι μία σχετικά μεγάλη περιοχή του ανθρώπινου σώματος και αποτελείται από:
Τον πρωκτικό σωλήνα ή πρωκτικό κανάλι (anal canal), που αποτελεί το τελευταίο τμήμα του παχέος εντέρου. Αυτό έχει μήκος 4-5cm.
Το πρωκτικό όριο (anal verge) που είναι το όριο ανάμεσα στον πρωκτικό σωλήνα και το περιπρωκτικό δέρμα.
Το περιπρωκτικό δέρμα (anal margin). Αποτελεί ένα κυκλοτερές τμήμα δέρματος γύρω από το πρωκτικό όριο που εκτείνεται σε μήκος 5cm.
Εξίσου σημαντική με την επιστημονική επάρκεια είναι και η ανθρωπιστική διάσταση του πρωκτολόγου. Ο πρωκτολόγος θα πρέπει να συμπεριφέρεται στον κάθε ασθενή με ευγένεια, εχεμύθεια, ανθρωπισμό, συμπάθεια προς το πρόβλημά του και απόλυτο σεβασμό στην αξιοπρέπειά του. Όπως αναφέρεται στο Άρθρο 2 του Κώδικα Ιατρικής Δεοντολογίας “Το ιατρικό λειτούργημα ασκείται σύμφωνα με τους γενικά αποδεκτούς και ισχύοντες κανόνες της ιατρικής επιστήμης. Διέπεται από απόλυτο σεβασμό στην ανθρώπινη ζωή και την ανθρώπινη αξιοπρέπεια και απευθύνεται σε όλους τους ανθρώπους χωρίς διάκριση φύλου, φυλής, θρησκείας, εθνικότητας, ηλικίας, σεξουαλικού προσανατολισμού, κοινωνικής θέσης ή πολιτικής ιδεολογίας“. Τα παραπάνω λόγια δεν θα μπορούσαν να ισχύουν περισσότερο σε κάποια άλλη ειδικότητα από ότι στην Πρωκτολογία, καθώς η ανθρώπινη ζωή και αξιοπρέπεια είναι τα μέγιστα αγαθά και οι όποιες διακρίσεις δεν έχουν καμία θέση, εάν ο πρωκτολόγος επιθυμεί να επιτελεί με τον καλύτερο δυνατό τρόπο το λειτούργημά του.